Seun (14) steel oom se pistool; skiet glo maat dood | Netwerk24
Seun (14) steel oom se pistool; skiet glo maat dood
Deur Marietie Louw-Carstens 31 Oktober 2016 20:51
'n 14-jarige seun van Mankweng buite Polokwane is weens moord in hegtenis geneem nadat hy glo 'n maat doodgeskiet het.
Edmond Mololo Raseona (14) van Mothapo in Mankweng is Saterdag dood toe hy bo sy linkeroog geskiet is. Raseona, 'n gr. 9-leerling, is op die toneel dood.
Hy en sy 14-jarige vriend het ekstra wiskundeklasse bygewoon toe die skietvoorval gebeur het.
Kapt. Mohlaka Mashiane, polisiewoordvoerder in Mankweng, sê die 14-jarige skieter, wat ook 'n gr. 9-leerling is, is glo voor die ekstra wiskundeklasse na sy oom se huis, waar hy 'n pistool uit die kluis gevat het. Hy het nie toestemming gehad om die pistool te vat nie.
Die seun en Raseona is toe klas toe. Die twee maats was albei in gr. 9 aan verskillende skole in Mankweng. Die polisie weerhou die skole se name weens veiligheidsredes.
Mashiane sê die seun wat die wapen gehad het, het glo daarmee gespeel. "Hy het glo gedreig om die oorledene te skiet. 'n Skoot het afgegaan en die seun is bo sy linkeroog getref."
Die polisie het die seun sowel as sy oom (65), by wie die wapen gekry is, in hegtenis geneem. Hulle sal van moord aangekla word.
Mashiane sê die 65-jarige man is 'n pensioenaris. Hy is ook aangekla weens die besit van 'n onwettige vuurwapen. Die pistool is glo nie gelisensieer nie.